አሁን እየታየ ያለው የጨለማው ጎን ኃይሎች ያዙኝ ልቀቁኝ እምቧ ከረዩ ድርጊት እውነተኛው ምክንያት ጠቅላይ ሚኒስትር አብይ በያዙት አካሄዳቸው ስኬታማ ይሆናሉ ብለው ስለሚፈሩ ብቻ ነው፡፡ እኒህ ጠቅላይ ሚኒስትር ከምንም ተነስተው እንደዚህ ያለ የሕዝብን አክብሮት፣ እምነት እና አድናቆት የሚጎናጸፉ ከሆነ በመልካም አስተዳደር፣ በጸረ ሙስና ትግል ጥረታቸው እና በሰላም እና እርቅ ተጋድሏቸው ስኬታማ ሊሆኑ ይችላሉ፡፡ ስኬታማ የሚሆኑ ከሆነ ደግሞ በሀገር ውስጥ እና በውጭ ሀገር የሚገኙት የጨለማው ጎን ኃይሎች ይወድቃሉ፡፡ ለስልጣን ያሏቸው ህልሞቻቸው እና ፍላጎቶቻቸው ከስርዓት ውጭ በመሆን ይንኮታኮታሉ፣ እንደ ጉም ይበናሉ፣ ዶግ አመድ ሆነው እስከመጨረሻው ይሞታሉ፡፡ ከዚያ በኋላ በምንም ዓይነት መልኩ ከፋፍለው መግዛት አይችሉም፡፡ ጎሰኝነትን እና ኃይማኖትን የጭቆና መጠቀሚያ መሳሪያ በማድረግ ለመጠቀም አይችሉም፡፡ ለእነርሱ ጨዋታው ተጠናቆባቸዋል፡፡
